b'\n_START_ARTICLE_\nLandulf al IV-lea de Benevento\n_START_PARAGRAPH_\nLandulf al IV-lea (d. 13 iulie 982) a fost principe longobard de Benevento \xc3\xaentre 968 \xc8\x99i 981 (ca asociat al tat\xc4\x83lui s\xc4\x83u), principe de Capua (sub numele de Landulf al VI-lea) \xc3\xaentre aceia\xc8\x99i ani (ca asociat) \xc8\x99i apoi \xc3\xaentre 981 \xc8\x99i 982 \xc8\x99i duce de Spoleto \xc3\xaentre 977 \xc8\x99i 978 (ca asociat) \xc8\x99i \xc3\xaentre 981 \xc8\x99i 982 ca duce unic._NEWLINE_Landulf era fiul lui Pandulf Cap de Fier, care l-a asociat la domnie \xc3\xaen Capua, Benevento \xc8\x99i Salerno, \xc3\xaen condi\xc8\x9biile \xc3\xaen care fratele lui Pandulf, principele Landulf al III-lea de Benevento \xc8\x99i al V-lea de Capua a murit, iar drepturile de mo\xc8\x99tenire ale fiului acestuia, Pandulf, au fost \xc3\xaenc\xc4\x83lcate, iar teritoriile au fost acordate lui Landulf, ca asociat._NEWLINE_\xc3\x8en 969, Pandulf Cap de Fier a fost capturat \xc3\xaen b\xc4\x83t\xc4\x83lia de la Bovino. Strategos-ul bizantin de Bari, Eugenius, a cucerit ora\xc8\x99ul Avellino \xc8\x99i a supus asediului Capua, apoi \xc8\x99i Benevento. Mama lui Landulf, Aloara de Capua \xc8\x99i arhiepiscopul Landulf I de Benevento, au preluat guvernarea \xc3\xaen numele lui Landulf, ap\xc4\x83r\xc3\xa2nd ora\xc8\x99ul \xc3\xaen fa\xc8\x9ba bizantini. \xc3\x8en 977, dup\xc4\x83 eliberarea tat\xc4\x83lui s\xc4\x83u, Landulf s-a raliat acestuia \xc3\xaentr-o expedi\xc8\x9bie de ap\xc4\x83rare a Montecassino \xc3\xaempotriva raidurilor contelui Bernard de Alife._NEWLINE_La moartea lui Pandulf Cap de Fier din martie 981, marele principat longobard constituit de acesta a fost divizat: Landulf, fiul cel mare, a primit Capua, Benevento \xc8\x99i Spoleto, iar Pandulf, cel de al doilea fiu, a ob\xc8\x9binut Salerno. Cu toate acestea, \xc3\xaemp\xc4\x83ratul Otto al II-lea, care se afla \xc3\xaen sudul Italiei \xc3\xaen acel moment, pentru a lupta \xc3\xaempotriva sarazinilor, l-a deposedat \xc3\xaen 982 pe Landulf Ducatul de Spoleto, pe care l-a oferit lui Thrasimund al IV-lea, duce de Camerino conte de Penne. Cur\xc3\xa2nd dup\xc4\x83 aceea, Landulf a fos tnevoit s\xc4\x83 recunoasc\xc4\x83 \xc8\x99i divizarea dintre Capua \xc8\x99i Benevento, care fuseser\xc4\x83 unite \xc3\xaenc\xc4\x83 din 899. V\xc4\x83rul s\xc4\x83u, depusul Pandulf, a devenit principe de Benevento, probabil ca urmare a unui act de supunere fa\xc8\x9b\xc4\x83 de Imperiu. Din acel moment, Landulf a r\xc4\x83mas doar cu titlul de principe de Capua, calitate \xc3\xaen care a sprijiniz reforma cluniacens\xc4\x83 \xc8\x99i a \xc3\xaentemeiat biserica Sfintei Cruci din Caiazzo. El s-a al\xc4\x83turat fratelui s\xc4\x83u depus, Pandulf, \xc3\xaen Calabria, unde au luptat al\xc4\x83turi de Otto contra musulmanilor. Am\xc3\xa2ndoi au murit \xc3\xaen b\xc4\x83t\xc4\x83lia de la Stilo din 13 iulie 982._NEWLINE_Landulf a fost succedat \xc3\xaen Capua de c\xc4\x83tre fratele s\xc4\x83u mai t\xc3\xa2n\xc4\x83r, Landenulf al II-lea, aflat sub regen\xc8\x9ba mamei lor, Aloara.'